একদিন সলিমুল্লাহ খান বললেন, লাইব্রেরিতে তাঁর বেশ কিছু বই ফেরত দেওয়া খুব জরুরি হয়ে উঠেছে, তাই আমার বাহন অর্থাৎ গাড়িটি তাঁর প্রয়োজন হবে। আমি দ্বিমত করিনি। দিনক্ষণ ঠিক করে তাঁর বাড়িতে হাজির হলাম। তিনি তখন ব্রনক্স-এ এক বহুতল দালানে থাকেন, চারতলায়। এই প্রথম তাঁর বাসায় যাওয়া। ঘরে ঢুকে দেখি কোথাও পা ফেলার জায়গা নেই। দেয়ালের চারিদিক তারকাটা মেরে বুকশেলফ বানানো হয়েছে। এবং তা দখল করে আছে বই। টেবিলে বই, বিছানার ওপরে বই, তলেও বই, ফ্লোরে বই, ঘরের কোনায় বই, কোথাও একটু খালি জায়গা নেই। যা হোক, চা খেয়ে আমরা কাজে লেগে গেলাম। কিছু ব্যাগভর্তি বই আগে থেকেই রেডি করা ছিল। ওগুলো দেখিয়ে বললেন, ‘দুইটা ব্যাগ হাতে নেন স্যার, চলেন একটা ট্রিপ দিয়ে আসি।’ উনিও দুই ব্যাগ হাতে নিলেন। মোট চার ব্যাগ বই হাতে আমরা নিচে নেমে এলাম (এক ব্যাগে বই রাখা যায় ১২-১৫টা )। গাড়ির ট্রাঙ্কে বইগুলো সাজিয়ে রাখা হলো। আরো কয়েক দফায় বই আনা হলো এবং শেষমেশ বইয়ের সংখ্যা দাঁড়াল প্রায় শ’ পাঁচেক। এত বই আপনাকে লাইব্রেরি থেকে দিল কী করে আমি জানতে চাইলাম। উত্তরে তিনি কী বলেছিলেন, এখন আমার তা মনে নেই। বলা দরকার, তিনি তাঁর পিএইচডি থিসিস লেখার জন্য বইগুলো লাইব্রেরি থেকে নিয়েছিলেন।